अपराह्न साढ़े तीन बजे साध्वियों के डिस्चार्ज होते ही गंगा भक्तों में खुशी छा गई। गंगा अभियानम के सार्वभौम संयोजक स्वामी अविमुक्तेश्वरानंद जब पूर्णांबा और शारदांबा को लेकर शाम लगभग साढ़े पांच बजे विद्या मठ पहुंचे तो हर-हर गंगे से उनका स्वागत किया गया। डाक्टरों ने साध्वियों को पूरी तरह से विश्राम करने की सलाह दी है। साथ ही उन्हें मल्टी विटामिन भी लेने को कहा गया है। अस्पताल के चिकित्सा अधीक्षक डॉ. डीबी सिंह के मुताबिक, साध्वियों को डिस्चार्ज कर दिया गया है। उन्होंने बताया कि यदि मठ की ओर से उनके स्वास्थ्य परीक्षण का आग्रह किया जाएगा तो चिकित्सकों की टीम भेज दी जाएगी। उधर, मठ से मिली जानकारी के अनुसार, गुरु पूर्णिमा पर गुरु पूजन की उत्कंठा ने साध्वियों को अस्पताल से मठ आने के लिए प्रेरित किया। दीक्षा लेने के बाद से अब तक वे हमेशा गुरु पूजन में शामिल होती रही हैं।